የህወሐት ማዕከላዊ ኮሚቴ መደበኛ ስብሰባ ተጀመረ
የህዝባዊ ወያኔ ሓርነት ትግራይ (ህወሐት) ማዕከላዊ ኮሚቴ ዓመታዊ መደበኛ ስብሰባ ዛሬ በመቀሌ ከተማ ተጀመረ።ስብሰባው ከዛሬ ጀምሮ ለቀጣዮቹ አራት ቀናት በሚያደርገው ቆይታ በ2009 በጀት ዓመት የተከናወኑ ዋና ዋና ስራዎችን አፈጻጸም ይገመግማል፡፡እንዲሁም የተያዘውን ዘመን ድርጅታዊ እቅድ ላይ ተወያይቶ እንደሚያጸድቅ የሚጠበቅ መሆኑን የህወሓት ማዕከላዊ ኮሚቴ አባልና የስብሰባው ቃል አቀባይ አቶ ኢያሱ ተስፋዬ ገልጸዋል፡፡የማዕከላዊ ኮሚቴ አባላት የጥልቅ ተሃድሶውን ተከትሎ የተከናወኑ ተግባራትን በዝርዝር በማየት ቀጣይ የፖሊቲካ ስራዎችን እንደሚያቅዱ ቃል አቀባዩ ተናግረዋል።"
"ማዕከላዊ ኮሚቴው በድርጅቱ ህገ ደንብ መሰረት 13ኛ ድርጅታዊ ጉባኤውን በሚቀጥሉት ወራት ያካሄዳል" ብለዋል ።አቶ ኢያሱ እንዳሉት ለጉባኤው አዘጋጅ ኮሚቴ በአሁኑ ስብሰባ ምርጫ ይካሄዳል ።
"ዛሬ በተጀመረው ስብሰባ በክብር የተሰናበቱ ነባር የድርጅቱ ማእከላዊ ኮሚቴ አባላት እየተሳተፉ ነው" ብለዋል። (ኢዜአ) 